Covid tref seer in Kantoor; Damaraland swik in droogte; So ook Kaokoland; ... lees daarvan én meer in die Feldmuis van 25 Maart 2021
Jaargang 18 - Uitgawe 10/2021 - Donderdag 25 Maart 2021
Covid tref die sinodale kantoor....
Met 'n breë glimlag en vol lewensvreugde het Francis Cloete kom aanmeld vir diens verlede Oktober. Sy was 'n vars briesie wat die spinnerakke weggewaai en die twee manne netjies in rytjies kom organiseer het.
Soveel arbeidsvreugde het mens nog min gesien.
Om in die sinode kantoor te werk was 'n roeping vir Francis en sover sy gegaan het, het sy brue gebou.
Goed wat ons voorheen weke geneem het om deur die sale van ministeries te voer het Francis sommer gou met weke verkort. Want sy het vriendelik gaan gesels, verhoudings gebou sover sy gegaan het en mense op haar hand gekry het.
En toe die skokkende nuus Maandag verlede week – Francis is net skielik êrens Saterdag die 14e oorlede. Die verhuurders het haar eers Maandag aangetref toe mense onraad begin merk.
Ons is verslae.
Francis word Vrydag 26 Maart op Mariental waar sy grootgeword het en die grootste deel van haar lewe deurgebring het. Ds Zack Pienaar met wie sy al oor die 30 jaar kom as leraar en mentor neem die diens waar.
Mag sy in vrede rus!
• Francis Cloete soos ons haar sal onthou - altyd aan die werk!
Dieselfde dag is ds Thijs van der Merwe Covid Positief getoets nadat hy ook reeds voor die naweek siek begin word het. Hy het reeds ver gevorder op sy herstelpad.
Ons sê dankie vir begrip dat ons kantoor nie op die oomblik alle navrae kan hanteer soos dit moet nie.
Damaraland swik in die droogte
Chris Bedeker het die fotos gestuur – oor die eerste een skryf hy: Hierdie is nie 'n foto wat Perseverence op Mars geneem het nie, dis op Fonteine, Jantjie Rhyn se plaas in die weste van Damaraland. Daar het nog nie 'n dooi druppel geval nie. As my statistieke reg is gaan ons nou vir die negende jaar sonder ordentlike reën daar.
Daar's niks oor nie, nie eens meer grassade as jy die klippe omrol nie. Die wild is al's weg of vrek. Jy ry vir dae sonder om 'n lewende wese te sien.
Daar is nêrens meer 'n bees te sien nie. Op die plaas Witwatersrand se werf lê daar agt geraamtes van die laaste bees wat vrek is. Dié vier het by op 'n bondel gevrek.
Meeste plase staan leeg. Die mense het dorp toe getrek, na die laaste bokke vrek is. Ek weet nie waarvan oorleef hul nou nie. Seker maar 'n ouma se pensioentjie.
Met die wild wat weg is is die roofdiere nou ook net aangewese op die laaste paar bok en skaap wat oor is.
By Fina Waterboer op Fonteine-pos het die leeus in die kraal gespring en dertien bok en skaap vrek gebyt. Gertruida Adams op Vrede wys ons haar enigste oorblywende drie bokkies.
Immanuel Gowaseb van Betanie-pos het niks oor nie, die leeus het dié kom vat wat die droogte nog nie gevat het nie. Hy bly sit maar op die plaas, want hy sê hy wil nog boer. Hoe begin jy weer as jy reeds niks het nie?
DAN KOM DAAR DROOGTEHULP
Versteende woud opstal,Versteende woud pos, Rooiberg, Bloukrans, Vrede, Fonteine pos, Fonteine, De Riet en Betanie pos is van die klein plekkies/plase in Damaraland waar die Riemvasmakers bly.
Chris Bedeker, sy vrou Emmie en Erik van Zyl was Jesus se hande en voete om droogtehulp bestaande uit 1.5 ton gras bale en 1 ton mieliemeel vir die Riemvasmakers te bring wat steier voor 'n vernietigende droogte.
Die reën het gestop by Khorixas waar dit groen is.
Die klippe, die niks en amper woestyn vlaktes van Damaraland herinner aan die onlangse fotos van Mars. COVID-19 het baie Lodges in Damaraland gesluit en die werkers moes terug huis toe. Die Bedekers se fotos en opname het mens geruk.
Olifante vertrap hul tuine en die beeste wat nie deur leeus gevang is nie, het gevrek. Baie bokke en selfs honde is ook deur die leeus gevang en jong lammers vrek daagliks van honger
Ons dank die Here vir donateurs, oorsee en plaaslik, wie se harte en beursies oop is vir die mense in nood! Oom Daan Holtzhausen het Dinsdag die gras gebaal het sodat ons Woensdag vroegoggend kon ry.
Meeste opstalle staan leeg, daar is niks en die mense het weggetrek dorp toe. Daniël en Gertruida Adams, Ouma Hannie, Jantjie Rhyn, Fina Waterboer en Rebekka Adams is van die vasbyt bittereinders. Die grasbale is 'n groot uitkoms, veral vir die lammers om hulle net deur te haal. "Bêre die gras asseblief tog waar die Olifante van die Huab-rivier dit nie kan ruik nie, anders vernietig hulle alles."
Die mieliemeel is soos manna.
Ons beloof dat nog voer oppad is, hierdie is nie die laaste nie. Dankbaar teenoor die Here, lees en bid ons saam. "Hou vas aan ons Hemelse Vader, want Hy sorg vir sy kinders!" (Psalm 37:25) Onthou Jesus se woorde, "Ek is die lewende brood wat uit die hemel neergedaal het. As iemand van hierdie brood eet, sal hy lewe tot in ewigheid." (Johannes 6:51)Ons is dankbaar dat ons Jesus se hande en voete kon wees vir die Riemvasmakers in hul eenvoud en nood, hul dankbaarheid is ons beloning!
'n Doodskaduwee van droogte, hongersnood en dood hang oor mens en dier in die Noordweste van Kaokoland! Net God kan uitkoms gee, net God kan lig gee in hierdie duisternis! Maart-reënseisoen is nog nie verby nie, SMEEK DIE HERE saam met ons vir uitkoms! 1.6 ton mieliemeel is 'n druppel in die emmer wat die Here menigvuldig kan gebruik soos vyf broodjies en twee vissies! Dank die Here vir donateurs in die VSA! Vetuambavi en Uanyanekua van Omuravarava help die kos die kerkie indra, as geestelike leiers sal hulle dit uitdeel.Te midde van die doodskaduwee skyn die lig van die evangelie steeds in mense se harte; groei daar 'n honger na God! Uanyanekua se 7-jarige kind het gedroom, "Muhonge het gekom!" Hulle het gewag vir ons! Ons gee 2 "Himba Oral Bibles" en 2 Herero Bybels. Die Jesus-film (26 mense) en die Woord van God die volgende môre word ingedrink! God is besig om hulle geloof te louter! (1 Petrus 1)
Ondije se dam is leeg, die mense het weggetrek na waar daar nog bietjie gras is! Mnr Tjambiru by die Ondije skool ontvang met dankbaarheid ons mieliemeel donasie. By die Okondjombo mobiele skool wys ons die Jesusfilm vir 26 kinders en 9 volwassenes. Na die hartkaart boodskap by die skool, gee ons twee Hererobybels vir Ottilie Festus (vrou) en Veyaterako Tjiningire (man), geestelike leiers in die gemeenskap, en een Himba Oral Bible vir Kaipuire Tjivinda. Juffrou Jataamwe Kuvare by die skool ontvang met dankbaarheid ons mieliemeel donasie.
Oppad na Sesfontein reël die Here 'n afspraak vir my by Marius Steiner, wat my gasvry ontvang by Aussicht, bo in die berge. 12 jaar gelede het ek een keer daar oornag. Marius koop 20 Himba Oral Bibles deur Kunene vir Christus vir OvaHimbas, onder andere vir 'n Himba-oumagrootjie wat meer as 100 jaar oud is.
Bettie Swanepoel, geestelike leier op Warmquelle, inspireer my.
Haar bakbrood-winkeltjie moes sluit vanweë COVID19, maar toe begin sy met 'n groentetuin by haar huis! Aartappels in sakke, patats, rissies, pampoene, beet, wortels, eiervrug en soetrissies. Bettie verkoop ook aan die skoolkoshuis.
Die mieliemeel donasie aan haar deel sy uit vir die armes in die gemeenskap. Bettie is 'n lig vir die Here! Met vreugde gee ek haar 'n nuwe Herero-Bybel, want die bok het "Genesis" opgevreet! Jan Gasupi vergesel my na Karupuka en Mavehitimo Kasaona (Tjise se dogter),'n paar kilometer buite Sesfontein waar hul kamp, op soek na weiding in die berge. Presies 'n week gelede het sy gedroom ek kom hulle besoek en ook dat sy die Look & Listen prenteboeke sal ontvang wat ek vir haar sou gee! 2 Himba Oral Bibles wat opgeluister is, word vervang met nuwes en dankbaar kon ons ook vir hulle mieliemeel gee. Ons wys die Jesusfilm en bemoedig hulle om die Here heelhartig te vertrou! Dankbaar ry ek terug, wetende ek was maar net soos een van God se kraaie wat vir Elia kos gebring het! (1 Konings 17).
WAT NOEM ONS HOM?
Op 12 April 1958 vergader die Ring van Windhoek te Okahanda. Die vergadering beraadslaag oor hoe die voorsitter aangespreek moet word. Ds Leon Steenkamp (Windhoek-Wes) teken die uitkoms soos volg in die notule aan:
"...die algemene gevoele is dat dit 'Weleerwaarde Heer' moet wees. In hierdie verband word egter die volgende voorstel van die ouderling en predikant van Windhoek-Wes aangeneem: 'Die aanspreekvorm van die voorsitter van die Kerkraad, Ring en Sinode word na die Permanente Regskommissie verwys om 'n beskrywingspunt na die eersvolgende Sinode te stuur.'"
• Ons dink aan die agtregeblewenes van ons administratiewe Beampte me Francis Cloete wat op 14 Maart aan Covid verwante oorsake oorlede is. Haar begrafnis is Vrydag 26 Maart 08:00
• Teresa Olivier en haar kinders na Manus se oorlye - ons dink aan hulle in hul leed en dra hulle in ons gebede.
• Dit gaan weer minder goed met Lukas Coetzer (Emeritus van Outjo) nadat sy kanker weer opgevlam het. Hy het op15 Maart weer 'n behandeling gekry. Hy moet elke 3 weke ingrypende chemo terapie kry.
• Ons dink aan ds Thijs van der Merwe wat aansterk na hy Covid-positief getoets is verlede week.
• Dirk Louw, Windhoek 25/03 081-124-3824 dirkl@iway.na
• Theresa Olivier, Swakopmund 26/03 081 664 6151 - so tussen die aanpas deur by 'n lewe sonder Manus!
• Elma van Zyl, Gobabis 26/03 81-1247745 elma.eden@gmail.com
Thijs kuier die week saam met dr De Wet Strauss onder die Kameelboom oor die uitkomste van die saamtrek van predikante die week in Swakopmund. Luister eerskomende Sondag 28 Maart om 12:00 (of Dinsdag 30/03 om 09:30) op Kanaal 7. Die stasie saai ook op internet uit (www.k7.com.na) asook op die DSTV-platform kanaal 825 en Go-TV kanaal 303; OF op Potgooi
Bybels en gebedeboeke vir oud en jonk
Bybellees en gebed gaan hand aan hand. Dit vorm deel van ons daaglikse bestaan as gelowiges. Hieronder is Bybels en gebedeboeke vir jou en jou kinders om julle te help om geestelik te groei en vir julleself en ander mense te bid.
'n Versameling gebede om ons te help om verder as ons eie gesinne en gemeenskappe te bid
'n Dieper gebedslewe is die hartsbegeerte van talle Christene, maar waar begin 'n mens en hoe hou jy dit vol? Die 365 gebede in Saam bid ons wyer, dieper en kragtiger is geskryf met die uitsluitlike doel om 'n kragtige gebedslewe te vestig. Verdeel in 12 maande, is hierdie teksverse en gebede ontwerp om ons te help om verder as ons eie gesin, gemeenskap, stad en land te bid.
Christene kan gearresteer word en sonder 'n verhoor in die tronk gegooi word. Talle Christene word in onmenslike omstandighede in tronke aangehou weens hul geloof, en hulle geliefdes weet dikwels nie waar hulle is en of hulle selfs nog lewe nie.
Sluit by ons aan in gebed vir ons broers en susters in Eritrea deur jou gebedskyfie hieronder af te laai.
• Die regering se veiligheidsmagte monitor telefoonoproepe, fynkam aktiwiteite en voer tallose klopjagte uit wat Christene teiken, beslag lê op Christelike materiaal en huiskerke beskadig. Christene kan gearresteer word en sonder 'n verhoor in die tronk gegooi word. Talle Christene word in onmenslike omstandighede in tronke aangehou weens hul geloof, en hulle geliefdes weet dikwels nie waar hulle is en of hulle selfs nog lewe nie. In Junie 2020 het die Verenigde Nasies (VN) gerapporteer dat daar geen noemenswaardige verbeteringe in Eritrea is wat menseregteskendings aanspreek nie.
Ontmoet vir Musse*
Bid vir ERITREA
• Bid dat gelowiges se geloof sal groei, dat hulle liefde sal toeneem en dat hulle geloof ondanks vervolging en onderdrukking standvastig sal wees.
• bid dat Eritrese Christene en kerkleiers wysheid en geleenthede sal hê om in gesprek met hul regering te tree oor die onderwerp van godsdiensvryheid.
• Bid vir dié wat in ondraaglike toestande in die tronk ly weens hul geloof, en vir die Christenvroue en -kinders wie se mans en pa's in die tronk is. Bid dat die Here Sy genade aan hierdie families sal bewys en in hulle geestelike en fisiese behoeftes sal voorsien.